ΓΡΑΠΤΗ ΕΡΩΤΗΣΗ E-0061/98 υποβολή: Allan Macartney (ARE) προς την Επιτροπή (29 Iανουαρίου 1998)

Θέμα: Προτεινόμενη οδηγία της ΕΚ για την κατασκευή λεωφορείων

Το σχέδιο οδηγίας για την κατασκευή λεωφορείων και τουριστικών πούλμαν ( Έγγρ. ΙΙΙ/4076/90) όπως είναι σήμερα διατυπωμένο θα μπορούσε να επιφέρει σημαντικές επιπτώσεις στη λειτουργία των υπηρεσιών που παρέχουν τα λεωφορεία εντός της Σκωτίας. Υπάρχει ο κίνδυνος ότι η αύξηση του χώρου ανάμεσα στα καθίσματα, του πλάτους των καθισμάτων, του πλάτους του διαδρόμου ανάμεσα στις σειρές καθισμάτων, οι επιπλέον θύρες υπηρεσίας, ο προβλεπόμενος χώρος για την πρόσβαση τροχηλάτων αμαξιδίων για άτομα μειωμένης κινητικότητας και η δεύτερη σκάλα για την άνοδο/κάθοδο στα λεωφορεία θα έχουν ως αποτέλεσμα την απώλεια ωφέλιμων θέσεων για τους επιβάτες. Αυτό θα ελάττωνε τις προδιαγραφές ασφάλειας δεδομένου ότι περισσότεροι επιβάτες θα υποχρεώνονταν να στέκονται όρθιοι. Έχει εξετάσει δεόντως η Επιτροπή το θέμα αυτό και έχει αξιολογήσει τις επιπτώσεις που θα έχει ο αυξημένος αριθμός ορθίων στην πιθανότητα τραυματισμού επιβατών, καθώς και το γεγονός ότι θα παρατηρηθεί γενικότερη υποβάθμιση των συνθηκών ταξιδίου;

Έχει λάβει η Επιτροπή υπόψη της τον βαθμό ανάπτυξης των πόλεων εντός του Ηνωμένου Βασιλείου, γεγονός που συνεπάγεται ότι οι επιβάτες εκεί πραγματοποιούν κατά κανόνα μεγαλύτερες διαδρομές από ό,τι στην ηπειρωτική Ευρώπη; Έχει εξετάσει η Επιτροπή στατιστικά στοιχεία στα οποία εμφαίνεται ότι περίπου το ένα τρίτο των τραυματισμών στα λεωφορεία σημειώνεται κατά την επιβίβαση ή την αποβίβαση και ότι στο ΗΒ παρατηρήθηκε τάση μείωσης κατά 50% ιδίως ως αποτέλεσμα της μείωσης του αριθμού των λεωφορείων που χρησιμοποιούν θύρες στο κέντρο του οχήματος όπου ο οδηγός δεν έχει πλήρες οπτικό πεδίο για να ελέγχει την επιβίβαση/αποβίβαση των επιβατών;

Απάντηση του κ.Bangemann εξ ονόματος της Επιτροπής (4 Μαρτίου 1998)

Η πρόταση οδηγίας για τις τεχνικές προδιαγραφές λεωφορείων και πούλμαν ((ΕΕ C 17, 20.01.1998. )) περιλαμβάνει προδιαγραφές για την ευστάθεια του οχήματος, το ελάχιστο μέγεθος των καθισμάτων και το χώρο ανάμεσα στα καθίσματα, τον αριθμό και τη διευθέτηση των θυρών και των εξόδων κινδύνου, όπως επίσης περιλαμβάνει άλλες απαιτήσεις για την ευστάθεια του οχήματος και τη βελτίωση της ασφάλειας.

Η πρόταση βασίζεται στις προδιαγραφές των κανονισμών των Οικονομικής Επιτροπής για την Ευρώπη των Ηνωμένων Εθνών. Πάντως, όποτε ήταν αναγκαίο να εξασφαλισθούν υψηλότερα και εφικτά επίπεδα ασφάλειας, πρόταθηκαν αυστηρότερες απαιτήσεις. Πριν εκδώσει η Επιτροπή την πρόταση, πραγματοποιήθηκαν ευρείες συζητήσεις με τα κράτη μέλη, τη βιομηχανία, τις μη κυβερνητικές οργανώσεις και άλλα ενδιαφερόμενα μέρη.

Για να επιτευχθεί η μέγιστη δυνατή εναρμόνιση ενόψει της ενιαίας αγοράς και εφόσον ταυτόχροντα αναγνωρίζεται ότι σε ειδικές περιστάσεις δεν είναι δυνατόν να υπάρξει πλήρης εναρμόνιση μονομιάς, αποφασίσθηκε να προβλεφθούν παρεκκλίσεις από ορισμένες τεχνικές προδιαγραφές, π.χ. για το πλάτος των καθισμάτων και τη διευθέτηση των θυρών. Σε περίπτωση που τα κράτη μέλη δεν δεχθούν την παρέκκλιση, η εναρμόνιση θα είναι πλήρης ενώ ορισμένα άλλα κράτη μέλη, έχοντας τη διακριτική ευχέρεια και εντός σαφώς καθορισμένων και εμπεριστατωμένων ορίων, μπορούν να διατηρήσουν το δικό τους σύστημα μεταφορών και τις δικές τους προδιαγραφές για την κατασκευή ορισμένων οχημάτων. Το Ηνωμένο Βασίλειο μπορεί επομένως μέσω των παρεκκλίσεων να διατηρήσει τη νομοθεσία του για τα πούλμαν και τα λεωφορεία.

Επίσης, δεν υπάρχουν προς το παρόν στατιστικά στοιχεία που να δείχνουν ότι τα λεωφορεία και τα πούλμαν που διαθέτουν κεντρικές θύρες είναι λιγότερο ασφαλή από εκείνα που δεν διαθέτουν τέτοιες θύρες. Η Επιτροπή παρακολουθεί πάντως στενά τις εξελίξεις στο θέμα αυτό και, εφόσον χρειασθεί, θα προτείνει κατάλληλα μέτρα.